[pic] | EUROOPAN YHTEISÖJEN KOMISSIO |

Bryssel 20.7.2005

SEK(2005) 994 lopullinen

Ehdotus

NEUVOSTON SUOSITUS PORTUGALILLE

julkisen talouden liiallisen alijäämän tilanteen lopettamiseksi

(komission esittämä)

PERUSTELUT

Portugalin liiallista alijäämää koskeva menettely

Portugali toimitti 9. kesäkuuta 2005 viimeisimmän tarkistetun vakausohjelmansa vuosiksi 2005–2009. Tarkistetusta vakausohjelmasta ilmenee, että julkisen talouden alijäämän odotetaan vuosina 2005–2007 ylittävän perustamissopimuksen mukaisen viitearvon eli 3 prosenttia suhteessa BKT:hen. Vuoden 2004 alijäämäksi ilmoitettiin 2,9 prosenttia[1], ja Portugali ennustaa vuoden 2005 alijäämäksi 6,2 prosenttia suhteessa BKT:hen. Alijäämää suunnitellaan supistettavan 4,8 prosenttiin suhteessa BKT:hen vuonna 2006, 3,9 prosenttiin vuonna 2007 ja 2,8 prosenttiin vuonna 2008. Samalla jaksolla velan suhteen BKT:hen odotetaan kasvavan edelleen vuodeksi 2004 ilmoitetusta 61,9 prosentista. Suurimmillaan julkisen velan ennustetaan olevan 67,8 prosenttia suhteessa BKT:hen vuonna 2007.

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta[2]. Komissio on ottanut arvioinnissaan huomioon vakaus- ja kasvusopimuksen täytäntöönpanon tehostamisesta 20. maaliskuuta 2005 Eurooppa-neuvostolle annetun Ecofin-neuvoston selvityksen, jonka Eurooppa-neuvosto hyväksyi 22. maaliskuuta 2005[3].

Perustamissopimuksen 104 artiklan 3 kohtaan perustuvasta komission kertomuksesta kävi ilmi, että Portugali ei ole täyttänyt perustamissopimuksen mukaisia alijäämää ja julkista velkaa koskevia velvoitteita.

Perustamissopimuksen 104 artiklan 4 kohdassa määrätään, että ”114 artiklassa tarkoitettu komitea (talous- ja rahoituskomitea) antaa lausunnon komission kertomuksesta”. Komitea totesi 4. heinäkuuta 2005 antamassaan lausunnossa, että Portugalin julkisen talouden kehitys vuonna 2005 oli sellainen, ettei se täytä kumpaakaan 104 artiklan 2 kohdassa mainittua kriteeriä. Komitea totesi etenkin, ettei vuodeksi 2005 ennustettu julkisen talouden alijäämä eli 6,2 prosenttia suhteessa BKT:hen ole lähellä 3 prosentin viitearvoa. Viitearvon ylittymistä ei myöskään voida pitää poikkeuksellisena ja väliaikaisena. Lisäksi julkisen talouden velka ylittää viitearvon eli 60 prosenttia suhteessa BKT:hen, ja sen odotetaan kasvavan edelleen suhteessa BKT:hen kahden seuraavan vuoden aikana. Komitea totesi myös, että kahden seuraavan vuoden talousnäkymät pysyvät heikkoina, ja se ilmaisi huolensa rakenteellisen alijäämän korkeasta tasosta ja trendistä. Komitea tarkasteli kaikkia muita merkityksellisiä tekijöitä, mutta se tuli siihen johtopäätökseen, ettei se ota niitä huomioon arvioinnissaan.

Otettuaan huomioon oman kertomuksensa ja komitean lausunnon komissio katsoo, että Portugalissa on liiallinen julkisen talouden alijäämä. Tämä 20. heinäkuuta 2005 annettu komission lausunto on osoitettu neuvostolle perustamissopimuksen 104 artiklan 5 kohdan mukaisesti. Komissio on myös suosittanut, että neuvosto tekisi päätöksen liiallisen alijäämän olemassaolosta Portugalissa perustamissopimuksen 104 artiklan 6 kohdan mukaisesti. Lisäksi komissio antaa seuraavassa neuvostolle perustamissopimuksen 104 artiklan 7 kohdan mukaisen suosituksen Portugalille osoitettavasta neuvoston suosituksesta liiallisen alijäämän tilanteen lopettamiseksi.

LIIALLISEN ALIJÄÄMÄN TILANTEEN KORJAAMINEN

Neuvoston asetuksessa (EY) N:o 1467/97 todetaan, että ”neuvoston suosituksessa on myös vahvistettava määräaika liiallisen alijäämän korjaamiseksi, joka olisi saatettava päätökseen liiallisen alijäämän toteamista seuraavana vuonna, paitsi jos on olemassa asiaan vaikuttavia erityisiä seikkoja”. Ellei Portugalin kohdalla ole olemassa erityisiä seikkoja, liiallinen alijäämä pitäisi saada korjattua vuoteen 2006 mennessä. Neuvosto sopi 20. maaliskuuta 2005 siitä, että erityisten seikkojen määrittelyssä olisi arvioitava yleisesti muitakin merkityksellisiä tekijöitä.

Seuraavat asiat on otettava huomioon päätettäessä, onko olemassa erityisiä seikkoja.

On tärkeää, että Portugali korjaa liiallisen alijäämän tilanteen nopeasti, sillä sekä julkisen velan määrä suhteessa BKT:hen että rakenteellinen alijäämä ovat suuret (suhdannekorjattu alijäämä lukuun ottamatta kertaluonteisia ja muita väliaikaisia toimia). Samalla on otettava huomioon, että jatkuva julkisen talouden epätasapaino heikentää luottamusta ja vaikuttaa lopulta haitallisesti tuotannon kasvuun. Portugalin julkisen talouden tilanne on huonontunut merkittävästi viime vuosina. Erityisesti rakenteellinen perusjäämä on heikentynyt 1990-luvun loppupuolella lähellä tasapainoa olleesta tai ylijäämäisestä rahoitusasemasta alijäämäiseen rahoitusasemaan, joka on ollut keskimäärin noin 1,5 prosenttia suhteessa BKT:hen vuodesta 2001 (samaan aikaan keskimääräinen rakenteellinen alijäämä kasvoi 3 ¾ prosentista suhteessa BKT:hen 4 ½ prosenttiin). Tämän trendin myötä maa altistuu merkittäville riskeille, jotka edellyttävät julkisen talouden rahoitusaseman kestävää parantamista. Julkisen talouden sopeutusuraa määritettäessä on kuitenkin otettava huomioon myös tämänhetkinen taloudellinen tilanne ja tarvittavan julkisen talouden korjauksen suuruus. Vaikka julkisen talouden vakauttaminen on Portugalin kohdalla tärkeää kasvun turvaamiseksi keskipitkällä aikavälillä, etenkin jos vakauttamistoimet ovat oikeanlaisia ja vahvistavat luottamusta talouteen, liian suuret sopeutukset lyhyellä aikavälillä voivat osoittautua taloudellisesti raskaiksi erityisesti tämänhetkisessä heikossa suhdannetilanteessa.

Talouskasvu on hidastunut nopeasti vuodesta 2000 alkaen, ja kasvu oli selvästi negatiivista vuonna 2003. Kasvun hidastumista on seurannut potentiaalisen tuotannon kasvun supistuminen, joka johtuu toisiaan vahvistavista rakenteellisista heikkouksista. Kasvu kääntyi lievästi positiiviseksi vuonna 2004, ja talouden odotetaan tulevina vuosina kasvavan asteittain, mutta edelleen varsin hitaasti. Kuten kesäkuussa 2005 tarkistetusta Portugalin vakausohjelmasta ilmeni, vuodeksi 2004 ilmoitettu julkisen talouden alijäämä on 2,9 prosenttia suhteessa BKT:hen ja vuodeksi 2005 ennustettu alijäämä on 6,2 prosenttia suhteessa BKT:hen. Alijäämää on jo tuettu vuoden 2005 puolivälissä toteutetuilla korjaavilla toimenpiteillä, jotka ovat noin 0,6 prosenttia suhteessa BKT:hen. Jos oletetaan, ettei vuonna 2005 toteuteta lisätoimenpiteitä, ja tarkastellaan kesäkuussa 2005 tarkistettua Portugalin vakausohjelmaa, BKT:n kasvun nopeuttaminen 1,4 prosenttiin vuonna 2006 (kun kasvu on 0,8 prosenttia vuonna 2005) ja julkisen talouden alijäämän saattaminen alle 3 prosenttiin suhteessa BKT:hen vuonna 2006 edellyttäisi rakenteellisia sopeutustoimenpiteitä, joiden osuus on vuonna 2005 lähes 3 prosenttia suhteessa BKT:hen.

Kaikkiaan voidaan todeta, että ottaen huomioon Portugalin tämänhetkinen heikko suhdannekehitys ja niiden sopeutustoimien laajuus, joita tarvitaan alijäämän saamiseksi alle 3 prosentin viitearvon vuoteen 2006 mennessä, Portugalin kohdalla näyttää olevan erityisiä seikkoja, joiden nojalla liiallisen alijäämän korjaamiselle asetettua määräaikaa voidaan jatkaa yli vuoden 2006. Tältä osin on huomattava, että Portugalin viranomaiset noudattavat kestävää, vähitellen etenevää korjausstrategiaa, eikä suuria kertaluonteisia toimenpiteitä enää sovelleta. Lisäksi tässä tapauksessa liiallisen alijäämän tilanne on todettu jo esiintymisvuotenaan. Se on todettu ennustetietojen perusteella eikä toteutuneiden tietojen perusteella, jotka ovat käytettävissä vasta seuraavana vuonna. Liiallisen alijäämän toteaminen näin varhain ja sitä seuraava nopeutettu menettely olisi myös otettava huomioon. Tätä taustaa vasten liiallisen alijäämän tilanne olisi pyrittävä korjaamaan keskipitkällä aikavälillä. Portugalin kesäkuussa 2005 toimittama tarkistettu vakausohjelma ja siitä annettu neuvoston lausunto ovat lähtökohtina tälle suositukselle liiallisen alijäämän sopeutustoimenpiteistä.

Realistinen sopeutusura edellyttäisi Portugalin hallitukselta seuraavia toimia: (i) Julkisen talouden rahoitusaseman heikkenemistä olisi saatava rajoitettua vuonna 2005 toteuttamalla johdonmukaisesti kesäkuussa 2005 esitetyn tarkistetun vakausohjelman mukaisia korjaavia toimenpiteitä. Jos BKT:n kasvuksi oletetaan 0,8 prosenttia vuonna 2005, nimellinen alijäämä on enintään 6,2 prosenttia suhteessa BKT:hen. (ii) Viranomaisten olisi toteutettava tarvittavat toimenpiteet, joilla varmistetaan rakenteellisen alijäämän kestävä ja tuntuva korjaus. Huomattavia ponnisteluja edellytetään vuonna 2006, jolloin alijäämää olisi supistettava noin 1 ½ prosenttia suhteessa BKT:hen. Tämän jälkeen supistusten olisi jatkuttava merkittävinä eli niiden pitäisi olla vähintään ¾ prosenttia suhteessa BKT:hen joka vuosi, kunnes liiallisen alijäämän tilanne on saatu korjattua. Jos kesäkuussa 2005 esitetyssä Portugalin tarkistetussa vakausohjelmassa esitetyt ennusteet toteutuvat, ja BKT:n kasvu elpyy 1,4 prosenttiin vuonna 2006, 2,2 prosenttiin vuonna 2007 ja 2,6 prosenttiin vuonna 2008, edellä esitetyn suuruinen rakenteellinen korjaus johtaisi julkisen talouden alijäämään, joka olisi 4,8 prosenttia suhteessa BKT:hen vuonna 2006, hieman alle 4 prosenttia vuonna 2007 ja hieman alle 3 prosenttia vuonna 2008.

Korjaustavoite olisi saavutettava toteuttamalla määrätietoisesti tarvittavat toimenpiteet julkisten menojen vähentämiseksi ja niiden kehityksen valvomiseksi sekä veronkannon tehostamiseksi. Viranomaisten olisi hyödynnettävä kaikki mahdollisuudet nopeuttaakseen julkisen talouden alijäämän supistamista. Erityisesti olisi mahdollisimman pian saatava luotua puskurivaroja, joilla voidaan keventää mahdollisen odotettua heikomman kasvun vaikutuksia talousarvioon. Toimenpiteet edellyttävät taustavaikuttajakseen myös laadultaan parempaa ja kestävämpää julkista taloutta. Julkisen talouden sopeuttaminen on lisäksi yhdistettävä kattavaan uudistusstrategiaan, joka sisältää julkishallinnon uudistamisen ja yksityissektorin sosiaaliturvajärjestelmän uudistamisen. Pyrkimyksenä on ratkaista vaikeat rakenneongelmat, jotka ovat vaivanneet Portugalin taloutta useiden vuosien ajan. Näitä ongelmia korostettiin myös 104 artiklan 3 kohdan mukaisessa kertomuksessa, jonka komissio hyväksyi 22. kesäkuuta. Loppuvuonna 2005 laadittavassa tarkistetussa vakausohjelmassa sopeutusurasta olisi tehtävä entistä etupainotteisempi, jos tämä vaikuttaa välttämättömältä sen varmistamiseksi, että liiallisen alijäämän tilanteen korjaamiseksi määritetyt tavoitteet voidaan täyttää.

Suuri julkinen velka ja sen jatkuva kasvu vuodesta 2001 ovat huolestuttavia seikkoja. Jos potentiaalisen tuotannon kasvu on hidasta, julkisen talouden bruttovelkasuhteen saattaminen vakaalle lasku-uralle ja lähestymään viitearvoa tyydyttävässä tahdissa edellyttäisi sitä, että perusylijäämä saadaan palautettua riittävälle tasolle mahdollisimman pian. Lisäksi on olennaisen tärkeää ratkaista muut velan kasvuun vaikuttaneet tekijät, nettoluotonottoa lukuun ottamatta. Erityisesti olisi vältettävä velanottoa lisääviä rahoitustoimia.

Vaikka viimeaikaiset julkista taloutta koskevien tietojen tarkistukset ovat olleet vähäisiä eikä niillä ole ollut tuntuvaa vaikutusta skenaarion lukuihin, tarkistusten luonne ja institutionaalisten vastuualueiden nykyinen kohdentaminen viittaavat siihen, että julkista taloutta koskevien tietojen käsittelyä olisi vielä parannettava.

Ehdotus

NEUVOSTON SUOSITUS PORTUGALILLE

julkisen talouden liiallisen alijäämän tilanteen lopettamiseksi

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 104 artiklan 7 kohdan,

ottaa huomioon komission ehdotuksen[4],

sekä katsoo seuraavaa:

(1) EY:n perustamissopimuksen 104 artiklan mukaan jäsenvaltioiden on vältettävä liiallisia julkistalouden alijäämiä.

(2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu.

(3) Vakaus- ja kasvusopimuksen täytäntöönpanon tehostamisesta 20 päivänä maaliskuuta 2005 Eurooppa-neuvostolle annetussa Ecofin-neuvoston selvityksessä, jonka Eurooppa-neuvosto hyväksyi 22 päivänä maaliskuuta 2005, vahvistetaan, että vakaus- ja kasvusopimus on keskeinen osa talous- ja rahaliiton makrotaloudellisia puitteita. Lisäksi siinä esitetään ehdotuksia vakaus- ja kasvusopimuksen täytäntöönpanon vahvistamiseksi ja selkeyttämiseksi.

(4) Neuvosto päätti (xx päivänä [xx]kuuta 2005) perustamissopimuksen 104 artiklan 6 kohdan mukaisesti, että Portugalilla on liiallinen alijäämä.

(5) Päätettyään, että Portugalilla on liiallinen alijäämä, neuvoston on perustamissopimuksen 104 artiklan 7 kohdan ja neuvoston asetuksen (EY) N:o 1467/97 3 artiklan mukaisesti annettava samaan aikaan suositukset kyseiselle jäsenvaltiolle julkistalouden liiallisen alijäämän tilanteen lopettamiseksi määräajassa. Neuvoston suosituksessa on vahvistettava enintään neljän kuukauden määräaika, jonka kuluessa Portugalin on toteutettava tehokkaita toimia alijäämän korjaamiseksi, sekä määräaika liiallisen alijäämän tilanteen korjaamiseksi, joka olisi saatettava päätökseen liiallisen alijäämän toteamista seuraavana vuonna, paitsi jos on olemassa asiaan vaikuttavia erityisiä seikkoja. Neuvosto sopi 20 päivänä maaliskuuta 2005 siitä, että erityisten seikkojen määrittelyssä olisi arvioitava yleisesti muitakin merkityksellisiä tekijöitä.

(6) Seuraavat asiat olisi otettava huomioon päätettäessä, onko olemassa erityisiä seikkoja.

(7) On tärkeää, että Portugali korjaa liiallisen alijäämän tilanteen nopeasti, sillä sekä julkisen velan määrä suhteessa BKT:hen että rakenteellinen alijäämä ovat suuret (suhdannekorjattu alijäämä lukuun ottamatta kertaluonteisia ja muita väliaikaisia toimia). Samalla on otettava huomioon, että jatkuva julkisen talouden epätasapaino heikentää luottamusta ja vaikuttaa lopulta haitallisesti tuotannon kasvuun. Portugalin julkisen talouden rahoitusasema on heikentynyt merkittävästi viime vuosina. Erityisesti rakenteellinen perusjäämä on heikentynyt 1990-luvun loppupuolella lähellä tasapainoa olleesta tai ylijäämäisestä rahoitusasemasta alijäämäiseen rahoitusasemaan, joka on ollut keskimäärin noin 1,5 prosenttia suhteessa BKT:hen vuodesta 2001. Tämän trendin myötä maa altistuu merkittäville riskeille, jotka edellyttävät julkisen talouden rahoitusaseman kestävää parantamista. Julkisen talouden sopeutusuraa määritettäessä on kuitenkin otettava huomioon myös tämänhetkinen taloudellinen tilanne ja tarvittavan julkisen talouden korjauksen suuruus. Vaikka julkisen talouden vakauttaminen on Portugalin kohdalla tärkeää kasvun turvaamiseksi keskipitkällä aikavälillä, etenkin jos vakauttamistoimet ovat oikeanlaisia ja vahvistavat luottamusta talouteen, liian suuret sopeutukset lyhyellä aikavälillä voivat osoittautua taloudellisesti raskaiksi erityisesti tämänhetkisessä heikossa suhdannetilanteessa.

(8) Talouskasvu on hidastunut nopeasti vuodesta 2000 alkaen, ja kasvu oli selvästi negatiivista vuonna 2003. Taantumaa on seurannut potentiaalisen tuotannon kasvun supistuminen, joka johtuu toisiaan vahvistavista rakenteellisista heikkouksista. Kasvu kääntyi lievästi positiiviseksi vuonna 2004, ja sen odotetaan tulevina vuosina jatkuvan asteittaisena. Kuten kesäkuussa 2005 tarkistetusta Portugalin vakausohjelmasta ilmeni, vuodeksi 2004 ilmoitettu julkisen talouden alijäämä on 2,9 prosenttia suhteessa BKT:hen ja vuodeksi 2005 ennustettu alijäämä on 6,2 prosenttia suhteessa BKT:hen. Alijäämää on jo tuettu vuoden 2005 puolivälissä toteutetuilla korjaavilla toimenpiteillä, jotka ovat noin 0,6 prosenttia suhteessa BKT:hen. Jos vuonna 2005 ei toteuteta ylimääräisiä sopeutustoimia ja jos BKT:n kasvu elpyy 1,4 prosenttiin vuonna 2006, alijäämän saaminen alle 3 prosentin viitearvon vuonna 2006 edellyttäisi rakenteellisia toimia, joiden osuus on lähes 3 prosenttia suhteessa BKT:hen vuoteen 2005 verrattuna.

(9) Kaikkiaan voidaan todeta, että ottaen huomioon Portugalin tämänhetkinen heikko suhdannekehitys ja niiden sopeutustoimien laajuus, joita tarvitaan alijäämän supistamiseksi alle 3 prosentin viitearvon vuoteen 2006 mennessä, Portugalin kohdalla näyttää olevan erityisiä seikkoja, joiden nojalla liiallisen alijäämän korjaamiselle asetettua määräaikaa voidaan jatkaa yli vuoden 2006. Tältä osin olisi huomattava, että Portugalin viranomaiset noudattavat kestävää, vähitellen etenevää korjausstrategiaa, eikä suuria kertaluonteisia toimenpiteitä enää sovelleta. Lisäksi tässä tapauksessa liiallisen alijäämän tilanne on todettu jo esiintymisvuotenaan ennustetietojen perusteella eikä toteutuneiden tietojen perusteella, jotka ovat käytettävissä vasta seuraavana vuonna. Liiallisen alijäämän toteaminen näin varhain ja sitä seuraava nopeutettu menettely olisi myös otettava huomioon. Tätä taustaa vasten liiallisen alijäämän tilanteen korjaamiseen olisi pyrittävä keskipitkällä aikavälillä. Portugalin kesäkuussa 2005 toimittama tarkistettu vakausohjelma ja siitä annettu neuvoston lausunto toimivat lähtökohtina tälle suositukselle liiallisen alijäämän sopeuttamistoimenpiteistä.

(10) Yleisesti ottaen neuvosto katsoo, että julkista taloutta vakauttavilla toimenpiteillä olisi varmistettava julkisen talouden rahoitusaseman kestävä parantuminen. Lisäksi toimenpiteillä on pyrittävä parantamaan julkisen talouden laatua ja pitkän aikavälin kestävyyttä sekä lisäämään talouden kasvupotentiaalia. Portugalin tapauksessa liiallisen alijäämän tilanteen korjaaminen on yhdistettävä kokonaisvaltaiseen uudistusstrategiaan, joka sisältää julkishallinnon uudistamisen ja yksityissektorin sosiaaliturvajärjestelmän uudistamisen ja jonka pyrkimyksenä on ratkaista vaikeat rakenneongelmat, jotka ovat vaivanneet Portugalin taloutta useiden vuosien ajan.

(11) Realistinen sopeutusura edellyttäisi Portugalin hallitukselta seuraavia toimia: (i) Julkisen talouden rahoitusaseman heikkenemistä on rajoitettava vuonna 2005 toteuttamalla johdonmukaisesti kesäkuussa 2005 esitetyn Portugalin tarkistetun vakausohjelman mukaisia korjaavia toimenpiteitä. Jos BKT:n kasvuksi oletetaan 0,8 prosenttia vuonna 2005, nimellinen alijäämä on enintään 6,2 prosenttia suhteessa BKT:hen. (ii) Viranomaisten olisi toteutettava tarvittavat toimenpiteet, joilla varmistetaan rakenteellisen alijäämän kestävä ja tuntuva korjaus. Huomattavia ponnisteluja edellytetään vuonna 2006, jolloin alijäämää olisi supistettava noin 1 ½ prosenttia suhteessa BKT:hen. Tämän jälkeen supistusten olisi jatkuttava merkittävinä eli niiden pitäisi olla vähintään ¾ prosenttia suhteessa BKT:hen joka vuosi, kunnes liiallisen alijäämän tilanne on saatu korjattua. Jos kesäkuussa 2005 esitetyssä Portugalin tarkistetussa vakausohjelmassa esitetyt ennusteet toteutuvat, ja BKT:n kasvu elpyy 1,4 prosenttiin vuonna 2006, 2,2 prosenttiin vuonna 2007 ja 2,6 prosenttiin vuonna 2008, edellä esitetyn suuruinen rakenteellinen korjaus johtaisi julkisen talouden alijäämään, joka on 4,8 prosenttia suhteessa BKT:hen vuonna 2006, hieman alle 4 prosenttia vuonna 2007 ja hieman alle 3 prosenttia vuonna 2008.

(12) Korjaustavoite olisi saavutettava toteuttamalla päämäärätietoisesti tarvittavat toimenpiteet julkisten menojen vähentämiseksi ja niiden kehityksen valvomiseksi sekä veronkannon parantamiseksi. Viranomaisten olisi hyödynnettävä kaikki mahdollisuudet nopeuttaakseen julkisen talouden alijäämän supistamista. Erityisesti olisi mahdollisimman pian saatava luotua puskurivaroja, joilla voidaan keventää mahdollisen odotettua heikomman kasvun vaikutuksia talousarvioon. Toimenpiteet edellyttävät taustavaikuttajakseen myös laadultaan parempaa ja kestävämpää julkista taloutta. Loppuvuonna 2005 laadittavassa tarkistetussa vakausohjelmassa sopeutusurasta olisi tehtävä entistä etupainotteisempi, jos tämä vaikuttaa välttämättömältä sen varmistamiseksi, että liiallisen alijäämän tilanteen korjaamiseksi määritetyt tavoitteet voidaan täyttää.

(13) Viimeaikaiset julkista taloutta koskevien tietojen tarkistukset ovat olleet vähäisiä eikä niillä ole ollut tuntuvaa vaikutusta skenaarion lukuihin. Tarkistusten luonne ja institutionaalisten vastuualueiden nykyinen kohdentaminen viittaavat kuitenkin siihen, että julkista taloutta koskevien tietojen käsittelyä olisi vielä parannettava.

(14) Komissio ja neuvosto seuraavat neuvoston asetuksen (EY) N:o 1467/97 10 artiklan mukaisesti toimenpiteitä, joita Portugalin toteuttaa tämän suosituksen nojalla,

SUOSITTELEE, ETTÄ

- Portugalin hallitus lopettaa nykyisen tilanteen, jossa julkisen talouden alijäämä on liiallinen, mahdollisimman nopeasti neuvoston asetuksen (EY) N:o 1467/97 3 artiklan 4 kohdan mukaisesti.

- Portugalin viranomaiset supistavat julkisen talouden alijäämän alle 3 prosenttiin suhteessa BKT:hen realistisella ja kestävällä tavalla vuoteen 2008 mennessä noudattaen keskipitkän aikavälin strategiaa. Tätä varten Portugalin viranomaisten on erityisesti:

- rajoitettava julkisen talouden rahoitusaseman heikentymistä vuonna 2005 varmistamalla, että ilmoitetut korjaustoimenpiteet toteutetaan määrätietoisesti;

- pantava johdonmukaisesti täytäntöön tarvittavat toimenpiteet, joilla varmistetaan rakenteellisen alijäämän kestävä ja tuntuva korjaus, supistamalla alijäämää huomattavasti vuonna 2006 eli noin 1 ½ prosenttia suhteessa BKT:hen, ja jatkamalla tämän jälkeen merkittävää supistamista vähintään ¾ prosentilla suhteessa BKT:hen kunakin seuraavana kahtena vuonna;

- toteutettava nopeasti uudistuksia, joilla hillitään ja supistetaan menoja tulevina vuosina; käytettävä kaikki mahdollisuudet nopeuttaa julkisen talouden alijäämän supistamista ja oltava valmiita toteuttamaan lisätoimenpiteitä, jotka voivat olla tarpeen liiallisen alijäämän tilanteen korjaamiseksi vuoteen 2008 mennessä;

- Neuvosto asettaa Portugalin hallitukselle määräajaksi [xx Xxxx 200x] tehokkaiden toimien toteuttamiseksi vuoden 2006 alijäämätavoitteen saavuttamiseksi;

- Portugalin viranomaisten on varmistettava julkisen talouden bruttovelkasuhteen saattaminen vakaalle lasku-uralle ja lähentymään viitearvoa tyydyttävässä tahdissa huolehtimalla, että velan kehitys vastaa alijäämän supistamisessa saavutettua edistystä, välttämällä velanottoa lisääviä rahoitustoimia ja harkitsemalla huolellisesti suurten julkisten investointihankkeiden mahdollista vaikutusta velkaan, mukaan lukien yksityissektorin kanssa yhteistyössä toteutettavat hankkeet;

- Portugalin viranomaiset parantavat julkisen talouden tilaa koskevien tietojen keruuta ja käsittelyä.

Lisäksi neuvosto kehottaa Portugalin viranomaisia varmistamaan, että julkisen talouden vakauttamista keskipitkällä aikavälillä kohti tasapainossa olevaa tai ylijäämäistä rahoitusasemaa jatketaan sen jälkeen, kun liiallinen alijäämä on korjattu, supistamalla julkisen talouden suhdannekorjattua alijäämää, josta on poistettu kertaluonteisten ja muiden väliaikaisten toimien vaikutukset, vähintään 0,5 prosenttia suhteessa BKT:hen vuodessa.

Tämä suositus on osoitettu Portugalin tasavallalle.

Tehty Brysselissä

Neuvoston puolesta

Puheenjohtaja

[1] Eurostat ja Portugalin tilastoviranomaiset keskustelevat parhaillaan näistä luvuista.

[2] EYVL L 209, 2.8.1997.

[3] Ks. Brysselissä 22. ja 23. maaliskuuta 2005 kokoontuneen Eurooppa-neuvoston puheenjohtajan päätelmät (7619/05) ja (Ecofin-)neuvoston 20. maaliskuuta 2005 antama selvitys Eurooppa-neuvostolle (7423/05).

[4] EUVL C […], […], s. […].